Imtella' Awwissu 15, 2021 Rapport: Glen Falzon Illum qed niċċelebraw il-festa ta' Santa Marija, festa pubblika, u f'ċirkustanzi normali hija meqjusa bħala l-qofol tal-istaġun tal-festi f'Malta. Iżda fis-7 parroċċi ddedikati għall-Assunta għat-tieni sena wara l-oħra, il-festa kellha tiġi ċċelebrata mingħajr marċi. Għall-ewwel darba iżda mindu faqqgħet il-pandemija ġew iċċelebrati l-festi interni skont ir-restrizzjonijiet tal-pandemija. Television Malta dalgħodu mar l-Imqabba u minkejja l-limitazzjonjiet, id-dilettanti tal-festa stqarrew li xorta taw sehemhom biex jorganizzaw festa kif jixraq lill-patruna tagħhom. "Ilbisna l-libsa tat-tieġ u t-tieġ ma sarx. Hekk qiegħda l-affari." L-Imqabbin għat-tieni sena wara l-oħra baqgħu b'xiber imnieħer minħabba l-pandemija. Mingħajr marċi fil-Festa ta' Santa Marija. L-Imqabbin iżda ħadu x-xoqqa f'moxtha biex xorta jiċċelebraw il-festa. Id-dilettanti ħadu ħsieb li xorta jarmaw il-pjazza u jaħarqu n-nar. "Għalina diżappunt. Għax aħna naħdmu għall-festa. Imma mill-mitluf ħadna li nistgħu. Ftit nar hawn illum u niltaqgħu fejn il-każin. Aħna l-festa nħobbuha. Ngħixu għaliha tista' tgħid." "Weġgħa ta' qalb. Imma l-proverbju taf x'jgħid? Għall-inqas qegħdin hawn magħqudin. Qed nieħdu pjaċir flimkien." "Frustrati veru imma Santa Marija, tibqa' Santa Marija. F'Santa Marija tieqaf id-dinja għalija. Hawn Malta, Santa Marija eterna. Daqshekk. Ma baqax fejn tasal." Il-pandemija wasslet biex il-każini, minkejja li naqsu d-donazzjonijiet, kellhom jaddattaw għal normalità ġdida fosthom b'investiment fil-midja soċjali. Il-President tas-Soċjetà Santa Marija u Banda Re Ġorġ V, Carlos Sciberras, qal li l-laqgħat tal-kumitat u l-Quddiesa tal-festa xxandru b'mod dirett fuq il-midja soċjali. "Ikollok ukoll ħafna anzjani li jixtiequ jduqu l-quddiesa tal-festa u l-attivitajiet tal-festa. U aħna min-naħa tagħna, dawn huma dejjem f'qalbna u meta nagħmlu dawn l-attivitajiet fil-midja soċjali, dejjem inżommu lilhom f'moħħna u f'qalbna wkoll ħalli anki huma jduqu ftit mill-festa." Il-Kappillan tal-Parroċċa tal-Imqabba, Dun John Curmi, irrimarka li minkejja l-pandemija l-festa interni saru b'mod normali. Wera l-fehma iżda li għandhom ikunu n-nies li jġibu l-festi b'mod normali billi jersqu iktar lejn Ġesù. "Jien inħoss li dan il-mument tal-pandemija hu mument ta' riflessjoni fejn forsi indunajna ħafna li l-festi Maltin saru l-festi tal-każini, tal-marċi, tan-nar, tal-pastizzi, tal-hot dogs u tal-birra. Nittama li nindunaw ukoll li festa mingħajr Ġesù hi festa mhix normali. Il-festa tkun normali meta Ġesù jkun il-qalba ta' kull festa." Il-festa ta' Santa Marija tiġi ċċelebrata fil-15 ta' Awwissu f'sitt parroċċi, Ħal Għaxaq, il-Gudja, Ħ'Attard, il-Mosta, il-Qrendi u r-Rabat, Għawdex. Fl-omelija waqt il-quddiesa li kkonċelebra fil-Bażilika Minuri ta' Santa Marija fil-Mosta, l-Arċisqof Charles Scicluna qal li b'ħarsitna fuq Marija għandna niftakru li l-Mulej għażilha bħala ommna, għax għażilna bħala wliedha wkoll.